ธปท.ชี้จีนปรับค่าหยวนส่งออกไทยได้ประโยชน์
ธปท.ชี้จีนปรับค่าเงินหยวน ดึงให้ค่าเงินทุกสกุลในภูมิภาคแข็งค่าขึ้น ช่วยให้ไทยได้ประโยชน์ เพราะต่อไปไม่ต้องกังวลเรื่องความสามารถในการแข่งขันด้านราคา
21 มิ.ย. 2553

ธปท.ชี้จีนปรับค่าเงินหยวน ดึงให้ค่าเงินทุกสกุลในภูมิภาคแข็งค่าขึ้น ช่วยให้ไทยได้ประโยชน์ เพราะต่อไปไม่ต้องกังวลเรื่องความสามารถในการแข่งขันด้านราคา 
นายบัณฑิต นิจถาวร รองผู้ว่าการด้านเสถียรภาพการเงิน ธนาคารแห่งประเทศไทย(ธปท.) เปิดเผยว่า การปรับค่าเงินหยวนของจีนให้มีความยืดหยุ่นมากขึ้นเป็นทิศทางที่ถูกต้องแล้ว และน่าจะเป็นการปรับเปลี่ยนทิศทางทิศทางนโยบายที่สอดคล้องกับปัจจัยพื้นฐานเศรษฐกิจประเทศอื่นๆ รวมทั้งจะช่วยลดแรงกดดันของเงินเฟ้อในจีนด้วย เนื่องจากปัจจุบันอัตราเงินเฟ้อของจีนอยู่ในระดับที่เร่งตัวสูงขึ้นมากเพราะขณะนี้เศรษฐกิจจีนขยายตัวดี มีความแข็งแกร่งมาก และที่ผ่านมาจีนก็เกินดุลบัญชีเดินสะพัดในอัตราสูงมาก อย่างไรก็ตามการปรับค่าเงินหยวนน่าจะเป็นในลักษณะค่อยเป็นค่อยไป
“การใช้นโยบายยืดหยุ่นค่าเงินหยวนที่มีมากขึ้น เป็นการเปิดโอกาสให้ค่าเงินหยวนแข็งค่าขึ้น ซึ่งก็หนุนให้เศรษฐกิจโลกฟื้นตัวมาก และคงจะกดดันให้ทุกสกุลเงินในภูมิภาค และเงินบาทแข็งค่าขึ้นตามไปด้วยเมื่อเทียบกับเงินเหรียญสหรัฐ”นายบัณฑิตกล่าว
ทั้งนี้ ถ้าทุกสกุลเงินในภูมิภาคแข็งค่าขึ้นตามไปด้วย ความกังวลในเรื่องความได้เปรียบเสียเปรียบของค่าเงินบาทเมื่อเทียบกับเงินสกุลอื่นๆในภูมิภาค ซึ่งเป็นคู่แข่งก็ไม่ใช่ประเด็นสำคัญมากนัก เพราะช่วยไม่ให้ภาคการส่งออกของไทยสูญเสียความสามารถในการแข่งขันด้านค่าเงิน เพราะค่าเงินจะแข็งค่าไปในทิศทางเดียวกัน และขณะเดียวกันการที่จีนเติบโตได้ดีไทยก็ได้ประโยชน์ด้วย เพราะความต้องการสินค้านำเข้าจากประเทศต่างๆน่าจะมีมากขึ้น จากปัจจุบันไทยส่งออกไปจีนสัดส่วนประมาณ 11-12 % ของมูลค่าการส่งออกทั้งหมด ถือเป็นตลาดสำคัญของไทยเช่นกัน
นายบัณฑิต เปิดเผยว่า ขณะนี้เงินบาทเคลื่อนไหวในทิศทางที่สอดคล้องกับภูมิภาค และถือว่าการเปลี่ยนแปลงไม่ผันผวนมากเกินไป ทำให้เป็นประโยชน์ต่อการปรับตัวของภาคธุรกิจส่งออก ซึ่งเมือเทียบกับเงินเหรียญสหรัฐแข็งค่าขึ้นจากต้นปีประมาณ 3.1% สะท้อนว่าค่าเงินบาทมีการปรับเปลี่ยนสอดคล้องกับพื้นฐานและกลไกลตลาด